Retten i Holstebro har onsdag valgt at varetægtsfængsle tre mænd, der er sigtet for et hjemmerøveri tilbage i november 2011. - Det drejer sig om tre personer, som opsøger en ældre mand på dennes bopæl i Vester Assels på Mors og fratager ham forskellige ejendele og nogle kontanter, oplyser anklager Camilla Berg. De tre mænd er sigtet for at tilrane sig tyvekosterne ved vold eller trusler om vold, men da grundlovsforhøret er foregået for lukkede døre, kan Camilla Berg ikke komme nærmere ind på omstændighederne for røveriet. - Vi har begæret lukkede døre af hensyn til efterforskningen og afhøringen af de forskellige parter, siger hun og henviser til, at de tre sigtede ikke skal have mulighed for at få nys om hinandens forklaringer. Én af de tre sigtede blev fremstillet i grundlovsforhør allerede tirsdag, mens de to andre først kom i grundlovsforhør onsdag. De er alle tre varetægtsfængslet i fire uger med virkning fra tirsdag den 5. februar. /ritzau/

Opsummering:
Tre mænd er varetægtsfængslet i fire uger, sigtet for et hjemmerøveri tilbage i 2011 på det sydlige Mors.